2 ሓምለ 2019 ምንጪ ስእሊ, Getty Images ኢትዮጵያ ናብ ደገ ሰደድ ብምግባር ሸርፊ ወጻኢ ካብ እትረኽበሎም ፍርያት እቲ ሓደ ስጋን ቆርበትን ሓርገጽ'ዩ። ኣብዚ ሕጂ እዋን ግን እቲ ፍርያት እናሃለወ'ውን ናብ ዕዳጋ ዓለም ምቕራብ ከም ዘይተኸኣለ፡ ቢሮ ባህልን ቱሪዝምን ክልል ደቡብ ንቢቢሲ ገሊጹ። ኣብቲ ቢሮ ምኽትል ሓላፊ ዘፈር ቱሪዝም ኣይተ ለማ መሰለ፡ እቲ ኣብ ትሕቲ ቢሮ ባህልን ቱሪዝምን ክልል ደቡብ ዝመሓደር ጣብያ ምርባሕ ሓርገጽ ብ1976 ኣ.ኢ ከም ዝተጣየሸ ተዛሪቡ። "ቀንዲ ዕላምኡ ዓሌት ሓርገጽ ናይል ዓቂብካ ንምጽናሕ'ዩ" ዝብል እቲ ምኽትል ሓላፊ፡ ስግኡን ቆርበቱን ንናይ ደገ ዕዳግ ንምቕራብ ብምዕላም፡ ዘመናዊ መዕረዲ ቦታ ተዳልዩ ዝተሰርሑ ስራሕቲ ከም ዘለዉ ኣዘኻኺሩ። ካብ ቀረባ ዓመታት ጀሚሩ ግን እቲ ስጋን ቆርበትን ሰደድ ምግባር ከም ዘይተኸኣለ ይዛረብ ኣይተ ለማ። ኣብዚ ዓመት ጥራሕ 1500 ቆርበታት ተኣጂሎም ንዕዳጋ እንተተዳለዉ'ኳ ዝገዝእ ምርካብ ኣይተኽኣለን። ነቲ ስጋ ዝገዝእ ስለዝተስኣነ'ውን መሊስካ ንመግብነት እቶም ሓርገጽ ከም ዝወዓለ ገሊጹ። ኣብ መዓልቲ ክንደይ እንስሳት ዝውለዱ ይመስለኩም?
